Diari Oficial de la Generalitat Valenciana


Sumari del DOGV 7790, del 25-05-2016 (2016/3721)

RESOLUCIÓ de 20 de maig de 2016, de la Direcció General de Formació Professional i Ensenyaments de Règim Especial, per la qual es convoquen proves d'accés als cicles formatius de Formació Professional.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7790

Data del DOGV
:   25-05-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/3721


Data del document
:   20-05-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Investigació, Cultura i Esport
    * examen

RESOLUCIÓ de 20 de maig de 2016, de la Direcció General de Formació Professional i Ensenyaments de Règim Especial, per la qual es convoquen proves d'accés als cicles formatius de Formació Professional. [2016/3721]  
La Llei Orgànica 2/2006, de 3 de maig, d'Educació, defineix, en el capítol V del títol I, els aspectes més rellevants de la Formació Professional en el sistema educatiu, i disposa que podran cursar la Formació Professional de grau mitjà i la de grau superior les persones que, respectivament, posseïsquen el títol de Graduat en Educació Secundària Obligatòria o el de Batxiller. Així mateix, l'article 41 en els apartats 2 i 3 d'aquesta Llei preveu l'accés a la formació professional d'aquelles persones aspirants que, no tenint els requisits acadèmics, superen una prova d'accés regulada per les administracions educatives.  
Les proves d'accés als cicles formatius de Formació Professional constitueixen una de les mesures que faciliten a les persones la seua continuïtat en l'educació i la formació, concretament a aquelles que per alguna raó van abandonar el sistema educatiu sense cap titulació o amb titulació insuficient per a continuar els seus estudis, de tal forma que possibiliten a les persones interessades cursar estudis de Formació Professional sense reunir els requisits acadèmics d'accés.  
Així mateix la Llei Orgànica 8/2013, de 9 de desembre, per a la millora de la qualitat educativa, ha establit noves condicions d'accés i admissió als cicles formatius que hauran d'entrar en vigor el curs 2016/2017.  
Per un altre costat l'apartat segon de l'article 2 de l'Ordre 16/2016, de 20 de maig, de la Conselleria d'Educació, Investigació, Cultura i Esport, per la qual es regulen les proves d'accés a cicles formatius de grau mitjà i grau superior corresponents a la Formació Professional del sistema educatiu en l'àmbit de gestió de la Comunitat Valenciana preveu la possibilitat que es presenten a les proves d'accés a cicles formatius de grau superior les persones que estiguen en possessió del títol de Tècnic de Formació Professional només als efectes d'admissió.  
  
D'acord amb la normativa indicada, i vistes les funcions atribuïdes en l'article 15 apartat 1 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
  
Primer. Finalitat  
Aquesta resolució té com a finalitat convocar la celebració de les proves d'accés als cicles formatius de Formació Professional per a l'any 2016.  
  
Segon. Condicions d'accés  
Tota aquella persona que no reunisca els requisits acadèmics d'accés directe a un cicle formatiu, podrà concórrer a les proves d'accés sempre que complisca les condicions següents:  
- Proves de grau mitjà: tindre 17 anys d'edat o complir-los durant l'any 2016.  
- Proves de grau superior: tindre 19 anys d'edat o complir-los durant l'any 2016. Les persones que acrediten estar en possessió d'un títol de Tècnic de Formació Professional es podran presentar a les proves d'accés a cicles formatius de grau superior quan tinguen com a mínim 18 anys complits l'any de realització de la prova, i es tindrà en compte el resultat de la prova únicament als efectes d'admissió a cicles formatius de grau superior quan optaren per participar en el procés d'admissió per la quota corresponent a prova d'accés i altres vies d'accés.  
  
  
Tercer. Validesa i efectes  
La certificació que acredita haver superat la prova d'accés als cicles formatius de Formació Professional té validesa a tot el territori nacional.  
  
La superació de les proves permetrà l'accés als cicles formatius a les que no complisquen els requisits acadèmics d'accés directe.  
Per a aquest alumnat, els centres reservaran una quota del 20 % de les places vacants, que es podrà ampliar cas que no haguera suficients sol·licituds per part de l'alumnat que concórreguen per altres quotes d'accés.  
Estar en possessió del certificat de superació de la prova d'accés no implica l'admissió automàtica de la persona candidata per a cursar els ensenyaments corresponents. Aquelles persones aspirants que superen la prova d'accés hauran d'haver formalitzat la sol·licitud d'admissió en el centre educatiu on vulguen realitzar el cicle formatiu en els períodes que per a això s'establisquen i, cas de ser admesos, formalitzar la matrícula en els terminis establits.  
Les persones que hagueren superat la prova d'accés en convocatòries anteriors i no complisquen els requisits d'accés per les quotes d'accés directe, podran optar directament a la quota del 20 % de les places prevista per a la prova d'accés i altres vies d'accés, dins del termini previst per a la sol·licitud de plaça per als cicles formatius. En aquest cas, les sol·licituds es baremaran junt amb les presentades per les persones que hagen superat les proves en la convocatòria actual.  
Sense perjuí de l'anterior per a l'accés a cicles de grau superior, les persones que hagueren superat la prova d'accés per alguna de les sis opcions que preveia l'Ordre de 14 de març de 2001, únicament podran sol·licitar plaça respecte dels cicles a què donava accés cada una d'aquestes opcions.  
La referència a l'accés a un determinat cicle formatiu emparat per la Llei Orgànica 1/1990, d'Ordenació General del Sistema Educatiu, que figure en els certificats de superació de proves d'accés regulades per l'Ordre de 14 de març de 2001, s'entendrà realitzada al cicle formatiu emparat per la Llei Orgànica 2/2006, d'Educació, que ho substituïsca, d'acord amb el reial decret que establisca i regule el seu títol.  
  
  
Quart. Calendari  
Tant la inscripció i la publicació de les llistes d'admesos, com la realització de les proves d'accés als cicles formatius i els diferents terminis d'entrega de justificants o de reclamacions es realitzaran segons el calendari recollit en l'annex I d'aquesta resolució.  
Les proves per a l'accés als cicles formatius de grau mitjà i superior es realitzaran els dies 20 i 21 de juny.  
  
Cinqué. Horari de les proves  
L'horari de celebració de les proves d'accés a cicles formatius serà l'indicat en l'annex II d'aquesta resolució.  
  
Sisé. Lloc de celebració  
Les proves d'accés a cicles formatius de grau mitjà es realitzaran en tots els centres docents públics de la Comunitat Valenciana que imparteixen cicles de grau mitjà.  
Les proves d'accés a cicles formatius de grau superior es realitzaran en els centres docents públics de la Comunitat Valenciana que imparteixen cicles relacionats amb l'opció elegida.  
Per a realitzar les proves, les persones aspirants hauran d'anar proveïdes del corresponent document identificatiu: DNI, targeta d'identitat d'estranger o visat d'estudis (règim especial d'estudiants estrangers).  
  
  
Seté. Sol·licitud d'inscripció  
Les sol·licituds d'inscripció es presentaran, en els terminis indicats en l'annex I, als centres docents públics de la Comunitat Valenciana especificats en l'apartat sisé d'aquesta resolució.  
Els models de sol·licitud es recullen en els annexos III i IV d'aquesta resolució.  
Junt amb la sol·licitud, les persones aspirants hauran de presentar:  
- En el cas de ser menor de 18 anys algun dels documents següents: targeta d'identitat d'estranger, expedida per la comissaria de policia o oficina d'estrangers, certificat d'empadronament en un municipi, visat d'estudis o targeta d'estudiant estranger.  
- En el cas de ser major de 18 anys algun dels documents següents: targeta d'identitat d'estranger, expedida per la comissaria de policia o oficina d'estrangers, visat d'estudis o targeta d'estudiant estranger.  
  
- Declaració responsable que no es reuneixen els requisits d'accés directe per altres quotes, i que, si en el moment de formalitzar la matrícula al cicle reuniren aquests requisits, renunciarien a l'accés per prova, encara en el cas d'haver-la superat, per a optar a les places. Un model d'aquesta declaració es recull en l'annex V a aquesta resolució.  
  
Aquelles persones que estiguen en possessió del títol de tècnic de Formació Professional es podran presentar a les proves d'accés a cicles formatius de grau superior, i es tindrà en compte el resultat de la prova, únicament als efectes d'admissió i en aquest cas no presentaran la declaració responsable esmentada en el paràgraf anterior.  
?Justificant d'haver pagat la taxa corresponent.  
En el procés d'admissió i avaluació els centres educatius utilitzaran el programa informàtic de gestió establit a aquest efecte.  
  
Huité. Entrega de documentació justificativa  
Tant els motius d'exempció d'alguna part o apartat de les proves, com la superació d'un programa de qualificació professional inicial o d'un cicle formatiu hauran de ser acreditades amb la documentació corresponent. Aquesta documentació s'adjuntarà a la sol·licitud, si l'aspirant ja la posseeix, o s'entregarà en el termini indicat en l'annex I, segons model que s'indica en els annexos VI i VII a aquesta resolució, excepte la documentació amb què es pretenga acreditar l'exempció per experiència laboral que, en tot cas, s'entregarà en el termini de presentació de sol·licituds. Si la documentació no s'entrega en el termini assenyalat a aquest efecte, no es tindrà en compte els mèrits o motius d'exempció indicats.  
  
Nové. Determinació dels centres examinadors  
Una vegada finalitzat el termini de presentació de sol·licituds, els centres enviaran a l'adreça electrònica de la respectiva direcció territorial d'Educació, Investigació, Cultura i Esport de cada província la relació de persones aspirants i, si és el cas, sol·licitud que, per problemes d'espai, les últimes persones aspirants matriculades realitzen les proves en un altre centre. Les direccions territorials d'Educació, Investigació, Cultura i Esport estudiaran les sol·licituds rebudes i determinaran els centres on s'hagen d'examinar aquestes persones aspirants.  
Els centres que hagen rebut les sol·licituds d'aquestes persones les enviaran, junt amb tota la seua documentació, als centres on s'hagen d'examinar i publicaran la relació d'aquestes, i indicaran el nom i la direcció del centre on s'hagen d'examinar segons el model de l'annex VIII.  
  
Deu. Publicació de persones admeses a cada centre  
Una vegada analitzada la documentació de les persones que han de realitzar les proves en cada centre, aquests publicaran la relació de les persones aspirants admeses a aquestes, i indicaran les parts o apartats de què han sol·licitat l'exempció i si la documentació justificativa està presentada, d'acord amb els terminis establits en l'annex I segons els models previstos en el programa informàtic de gestió.  
Així mateix, es publicarà la relació de les persones aspirants excloses, i s'indicarà el motiu de l'exclusió, segons el model previst en el programa informàtic de gestió, en aquests terminis.  
Una vegada analitzades les reclamacions que poguera haver-hi, es publicaran les llistes definitives en els terminis indicats en l'annex I.  
  
Onze. Orientació a l'alumnat inscrit  
La direcció dels centres docents designarà al professorat dels distints departaments didàctics i/o d'orientació, que haurà d'orientar les persones interessades en la realització d'aquestes.  
Aquesta orientació tindrà per objecte informar sobre el calendari, estructura, continguts, criteris d'avaluació i possibilitat d'exempció d'aquestes proves.  
  
Dotze. Prova d'accés a cicles formatius de grau mitjà  
La prova d'accés als cicles formatius de grau mitjà serà comuna per a tots ells. La prova s'estructurarà en tres parts:  
Part lingüística: versarà sobre coneixements de Llengua i Literatura (Castellana o Valenciana) i Llengua Estrangera (anglés), i constarà de dos apartats:  
a) Llengua i Literatura (Castellana o Valenciana).  
b) Llengua Estrangera (anglés).  
Part social: constarà d'un únic apartat que versarà sobre coneixements de Ciències Socials, Geografia i Història.  
Part cientificomatematicotècnica: versarà sobre coneixements de Matemàtiques, Ciències Naturals i Tractament de la informació i competència digital; i constarà de tres apartats:  
a) Matemàtiques.  
b) Ciències Naturals.  
c) Tractament de la informació i competència digital.  
Els continguts d'aquesta prova estaran adaptats al que s'estableix en el currículum vigent de l'ESO a la Comunitat Valenciana i concretats en la Resolució de 2 de novembre de 2015, de la Direcció General de Formació Professional i Ensenyaments de Règim Especial, per la qual es modifica el currículum de les matèries que formen part de les proves d'accés a cicles formatius de grau mitjà i de grau superior de Formació Professional i dels cursos preparatoris d'aquestes a la Comunitat Valenciana.  
  
Tretze. Prova d'accés a cicles formatius de grau superior  
La prova d'accés als cicles formatius de grau superior constarà de dos parts:  
a) Part comuna, que constarà de quatre apartats:  
a1) Llengua i Literatura (Castellana o Valenciana), en la qual la persona aspirant optarà per realitzar un dels dos comentaris de text proposats de Llengua i Literatura: el de castellà o el de valencià.  
a2) Llengua Estrangera (anglés).  
a3) Matemàtiques.  
a4) Tractament de la informació i competència digital.  
b) Part específica, que constarà de dos apartats, b1 i b2, i inclourà continguts de determinats coneixements bàsics de matèries del Batxillerat segons siga l'opció a què estiga adscrit el cicle formatiu.  
  
En l'annex IX s'indiquen les opcions en què s'agruparan les proves, les matèries de Batxillerat en què es basaran i les famílies professionals a què donen accés.  
Les dos parts de la prova inclouran continguts de matèries recollides en la Resolució de 2 de novembre de 2015, de la Direcció General de Formació Professional i Ensenyaments de Règim Especial, per la qual es modifica el currículum de les matèries que formen part de les proves d'accés a cicles formatius de grau mitjà i de grau superior de Formació Professional i dels cursos preparatoris d'aquests a la Comunitat Valenciana.  
  
Catorze. Exempcions  
14.1. Estaran exempts de realitzar la prova d'accés als cicles de grau mitjà:  
a) Les persones que hagueren superat la prova d'accés a la universitat per a majors de 25 anys.  
b) Les persones que hagueren superat la prova d'accés a la Formació Professional de grau superior en qualsevol de les opcions.  
c) Les persones que hagueren superat el primer nivell d'un programa de qualificació professional inicial.  
En aquests casos, la preinscripció es podrà realitzar directament en el cicle formatiu que es desitge cursar, per al qual s'aportarà la documentació acreditativa en el període que establisca la normativa sobre admissió de l'alumnat i podran accedir per la quota reservada a l'alumnat procedent de prova d'accés a cicles formatius de formació professional. La qualificació que se'ls assignarà serà la que conste en el certificat corresponent, si s'ha superat la prova d'accés a la Universitat o la prova d'accés a Formació Professional de grau superior, i un 5 en el supòsit d'haver superat el primer nivell d'un programa de qualificació professional inicial.  
14.2. Estaran exemptes de la part lingüística o, si és el cas, de l'apartat que corresponga:  
- Les persones que hagen superat tota la prova o l'apartat Llengua i Literatura (Castellana o Valenciana) del qual sol·licita l'exempció en convocatòries anteriors.  
- les persones que hagen superat l'àmbit de comunicació del cicle 2, nivell 2 d'Educació de Persones Adultes.  
- Les persones que hagen superat el mòdul lingüisticosocial del primer nivell en un programa de Qualificació Professional Inicial a la Comunitat Valenciana.  
- Les persones que hagen superat les matèries corresponents en l'Educació Secundària Obligatòria.  
- Les persones que hagen superat l'àmbit lingüístic i social d'un programa de diversificació curricular.  
- Les persones que, estant exemptes de tota la prova, segons s'especifica en el punt 6.1 de l'Ordre 16/2016, de 20 de maig, de la Conselleria d'Educació, Investigació, Cultura i Esport, opten per presentar-se a aquesta.  
14.3. Estaran exemptes de la part social:  
- Les persones que hagen superat tota la prova o l'apartat Ciències Socials en convocatòries anteriors.  
- Les persones que hagen superat l'àmbit de Ciències Socials del cicle 2, nivell 2 d'Educació de Persones Adultes.  
- Les persones que hagen superat el mòdul lingüísticosocial del primer nivell en un programa de Qualificació Professional Inicial a la Comunitat Valenciana.  
- Les persones que hagen superat la matèria corresponent en l'Educació Secundària Obligatòria.  
- Les persones que hagen superat l'àmbit lingüístic i social d'un programa de diversificació curricular.  
- Les persones que, estant exemptes de tota la prova, segons s'especifica en el punt 6.1 de l'Ordre 16/2016, de 20 de maig, de la Conselleria d'Educació, Investigació, Cultura i Esport, opten per presentar-se a aquesta.  
14.4. Estaran exemptes de la part cientificomatematicotècnica o, si és el cas, de l'apartat que corresponga:  
- Les persones que hagen superat tota la prova, la part cientificomatematicotècnica o l'apartat de què sol·liciten l'exempció en convocatòries anteriors.  
- Les persones que hagen superat l'àmbit cientificotecnològic del cicle 2, nivell 2 d'Educació de Persones Adultes.  
- Les persones hagen superat el mòdul cientificomatemàtic del primer nivell en un programa de Qualificació Professional Inicial a la Comunitat Valenciana.  
- Les persones que hagen superat les matèries corresponents, en l'Educació Secundària Obligatòria.  
- Les persones que hagen superat els àmbits científic i pràctic d'un programa de diversificació curricular.  
- Les persones que estiguen en possessió d'un certificat de professionalitat de nivell 1 o superior.  
- Les persones que tinguen una experiència laboral, d'almenys, l'equivalent a un any a jornada completa.  
- Les persones que hagen superat dos mòduls relacionats amb una unitat de competència d'un títol de grau mitjà.  
- Les persones que, estant exemptes de tota la prova, segons s'especifica en el punt 6.1 de l'Ordre 16/2016, de 20 de maig, de la Conselleria d'Educació, Investigació, Cultura i Esport, opten per presentar-se a aquesta.  
14.5. Estaran exemptes de realitzar la prova d'accés als cicles de grau superior les que hagueren superat la prova d'accés a la Universitat per a majors de 25 anys.  
En aquest cas, la preinscripció es podrà realitzar directament en el cicle formatiu que es desitge cursar, per al qual s'aportarà la documentació acreditativa en el període que establisca la normativa sobre admissió de l'alumnat i podran accedir per la quota reservada a l'alumnat procedent de prova d'accés a cicles formatius de Formació Professional. Si l'opció de la part específica escollida està vinculada a les famílies professionals relacionades amb la branca de coneixement que permet accedir a aquests estudis universitaris per als quals l'aspirant va superar la prova d'accés a la Universitat, la qualificació serà l'obtinguda en aquesta prova; en els altres casos, la qualificació global serà de 5.  
  
14.6. Estaran exemptes de la realització de la part comuna de la prova o, si és el cas, de l'apartat que corresponga:  
- Les persones que hagen superat tota la prova o aquesta part o l'apartat de què sol·liciten l'exempció en convocatòries anteriors.  
- Les persones que hagen superat les matèries del Batxillerat que integren la part comuna o l'apartat corresponent.  
- Les persones que, estant exemptes de tota la prova, segons s'especifica en el punt 8.1 de l'Ordre 16/2016, de 20 de maig, de la Conselleria d'Educació, Investigació, Cultura i Esport, opten per presentar-se a aquesta.  
14.7 Estaran exemptes de la realització de la part específica de la prova d'accés a cicles de grau superior o, si és el cas, de l'apartat que corresponga:  
- Les persones que hagen superat tota la prova o les matèries corresponents a aquesta part de la prova o l'apartat de què sol·liciten l'exempció en convocatòries anteriors.  
- Les persones que hagen superat les matèries del Batxillerat que integren la part específica o l'apartat que corresponga.  
- Les persones que estiguen en possessió d'un títol de tècnic en un cicle de la mateixa família professional o d'altres famílies professionals incloses en la mateixa opció de la prova d'accés.  
- Les persones que estiguen en possessió d'un certificat de professionalitat corresponent a una qualificació professional, d'almenys, nivell 2 d'una família professional de les establides per a l'opció per la qual es presenta.  
- Les persones que tinguen una experiència laboral, d'almenys, l'equivalent a un any a jornada completa en el camp professional d'una família professional de les establides per a l'opció per la qual es presenta.  
- Les persones que tinguen superats dos mòduls relacionats amb una o diverses unitats de competència d'un títol de grau superior relacionat amb l'opció per la qual es presenten.  
- Per a l'accés a cicles formatius de la família professional d'Activitats Físiques i Esportives, els que acrediten, per mitjà de certificat de la secretaria autonòmica competent en matèria d'esport, ser esportista d'elit (nivells A i B) de la Comunitat Valenciana o tindre la condició d'esportista d'alt nivell, segons el que estableix el Reial Decret 1467/1997, de 19 de setembre (BOE 16.10.1997).  
- Les persones que, estant exemptes de tota la prova, segons s'especifica en el punt 8.1 de l'Ordre 16/2016, de 20 de maig, de la Conselleria d'Educació, Investigació, Cultura i Esport, opten per presentar-se a aquesta.  
14.8. Les exempcions previstes en els apartats anteriors d'aquest article seran acumulables.  
Les persones interessades en les exempcions ho faran constar en les sol·licituds d'inscripció recollides en els annexos III i IV per a les proves d'accés a cicles formatius de grau mitjà i superior, respectivament.  
  
Les persones que demanen alguna exempció per experiència laboral hauran d'aportar la documentació següent en el termini de presentació de sol·licituds de participació en les proves:  
- Certificats de les empreses on s'haja treballat en els quals conste específicament l'activitat a què es dedica l'empresa, la duració del contracte, l'activitat laboral desenvolupada per la persona interessada i el nombre d'hores dedicades a aquesta. En cas de treballadors autònoms, certificat d'alta en l'impost d'activitats econòmiques.  
  
- Certificat de la Tresoreria de la Seguretat Social o de la Mutualitat Laboral a què estiguera afiliat, on conste l'empresa i el període de contractació o, si és el cas, el període de cotització en el Règim Especial de Treballadors Autònoms.  
La concessió de les exempcions per experiència laboral es comunicarà mitjançant una resolució individualitzada a cada sol·licitant, emesa pel president de la Comissió d'Avaluació i per la publicació d'un llistat annex al llistat d'aspirants admesos i exclosos previst en l'apartat deu d'aquesta resolució.  
Les persones que hagen sol·licitat alguna exempció es podran presentar, si així ho desitgen, a l'examen de l'apartat de què hagen sol·licitat l'exempció. En aquest cas, la nota final d'aquest apartat serà la major entre les dos que pogueren correspondre-li, a saber, la nota de l'examen o la nota a què li dóna dret el certificat que presente.  
  
Quinze. Elaboració de les proves  
Els exercicis de les proves els elaborarà el Servei de Gestió de la Formació i Qualificació Professional de la Direcció General de Formació Professional i Ensenyaments de Règim Especial.  
  
Setze. Coordinació  
Els/Les directors/ores territorials d'Educació, Investigació, Cultura i Esport designaran a la província de l'àmbit de la seua competència un/a inspector/a d'educació encarregat/ada de la coordinació del procés de desenvolupament de les proves.  
Les seues funcions seran:  
- Planificar, convocar i dirigir quantes reunions siguen necessàries amb els directors/res dels centres educatius on es vagen a realitzar les proves en la seua província corresponent.  
- Supervisar el desenvolupament d'aquestes.  
- Atendre les consultes que respecte d'això realitzen els centres educatius.  
- Recopilar dades del resultat de les proves, i emetre un informe estadístic d'aquestes a la Direcció General de Formació Professional i Ensenyaments de Règim Especial, que serà remés fins al dia 26 de setembre de 2016.  
Ambdós informes hauran d'incloure, almenys, les dades següents:  
- Centre educatiu.  
- Nombre de persones inscrites en les proves d'accés de grau mitjà i de grau superior.  
- Nombre de persones presentades.  
- Nombre de persones participants que han superat cada una de les parts que componen les proves.  
El Servei de Gestió de la Formació i Qualificació Professional convocarà els inspectors/ores de coordinació designats/ades a les reunions conjuntes necessàries per a organitzar el desenvolupament de les proves.  
  
Dèsset. Comissions avaluadores  
En cada un dels centres educatius en què es realitzen les proves existirà una comissió avaluadora per a l'accés a cicles de grau mitjà i/o per a l'accés a cicles de grau superior composta per:  
  
- El/La president/a, que serà el/la director/a del centre o, a falta d'això, un/a professor/a de Secundària o un/a professor/a tècnic de Formació Professional.  
- Quatre professors/ores del cos de professors de Secundària i/o del cos de professors tècnics de Formació Professional, un dels quals actuarà com a secretari/ària de la comissió.  
- Així mateix, es podran incorporar els/les professors/ores necessaris/àries, depenent de la complexitat dels exercicis a avaluar derivada de les diferents opcions que pot triar l'alumnat i del nombre d'aquests.  
La comissió avaluadora tindrà les funcions següents:  
- Organitzar i realitzar la prova.  
- Resoldre les sol·licituds d'exempció.  
- Corregir i qualificar els diferents exercicis.  
- Omplir l'acta i publicar les llistes provisionals i definitives dels resultats.  
- Resoldre les reclamacions de qualificacions estimades incorrectes.  
  
Les comissions avaluadores les nomenarà el/la director/a del centre.  
  
  
Dihuit. Qualificacions dels exàmens de les proves i publicació d'aquestes  
1. Una vegada realitzats els distints exàmens de les proves, les comissions avaluadores qualificaran aquests, i puntuaran cadascú de 0 a 10 punts.  
2. Per a calcular la nota de cada una de les parts, s'aplicaran els criteris següents:  
2.1. Prova d'accés a cicles formatius de grau mitjà  
Els exàmens corresponents a Llengua i Literatura (Castellana o Valenciana), Llengua Estrangera (Anglés), Ciències Socials: Geografia i Història, Matemàtiques, Ciències Naturals i Tractament de la informació i competència digital es qualificaran de 0 a 10 punts.  
La nota de la part lingüística serà la corresponent a la qualificació obtinguda en Llengua i Literatura (Castellana o Valenciana), que s'incrementarà en 0,15 punts exclusivament si la qualificació de l'apartat Llengua estrangera (Anglés) és igual o superior a 5.  
La nota de la part social serà la corresponent a la qualificació obtinguda en Ciències Socials: Geografia i Història.  
La nota de la part cientificomatematicatècnica serà la mitjana aritmètica de les qualificacions de Matemàtiques i Ciències Naturals, que s'incrementarà en 0,15 punts exclusivament si la qualificació de l'apartat Tractament de la informació i competència digital és igual o superior a 5.  
La nota final serà la mitjana aritmètica amb dos decimals de les tres parts de la prova si bé la nota final només es podrà calcular quan la nota de cada una de les parts de la prova siga igual o superior a 4.  
No obstant això, les qualificacions inferiors a 5 d'algun dels apartats de la prova, no es podran considerar com a apartat superat en convocatòries posteriors.  
Si la nota final és igual o superior a 5, la prova es considerarà superada.  
En tot cas la nota de cada part, apartat i/o la nota final mai podrà ser superior a 10 punts.  
2.2. Prova d'accés a cicles formatius de grau superior  
a) Part comuna.  
Els exàmens corresponents a Llengua i Literatura (Castellana o Valenciana), Matemàtiques, Llengua Estrangera (Anglés) i Tractament de la informació i competència digital es qualificaran de 0 a 10 punts.  
La nota de la part comuna serà la mitjana aritmètica ponderada amb dos decimals de les notes de Llengua i Literatura (Castellana o Valenciana), Matemàtiques i Llengua Estrangera (Anglés), que tindran un pes de 4,4 i 2 respectivament. La nota de la part comuna s'incrementarà en 0,15 punts exclusivament si la qualificació de l'apartat Tractament de la informació i competència digital és igual o superior a 5.  
b) Part específica. Mitjana aritmètica amb dos decimals de les notes de les dos optatives de l'opció que hagen triat.  
La nota final serà la mitjana aritmètica amb dos decimals de les dos parts de la prova, si bé la nota final només es podrà calcular quan la nota de cada una de les parts de la prova siga superior a 4. No obstant això, les qualificacions inferiors a 5 d'algun dels apartats de la prova, no es podran considerar com a apartat superat en convocatòries posteriors.  
  
La nota final serà la mitjana aritmètica amb dos decimals de les dos parts en la prova d'accés a grau superior si bé la nota final només es podrà calcular quan la nota de cada una de les parts de la prova siga igual o superior a 4.  
Si la nota final és igual o superior a 5, la prova es considerarà superada.  
En tot cas la nota de cada part, apartat i/o la nota final mai podrà ser superior a 10 punts.  
3. Finalitzat el procés de qualificació, es publicaran les actes provisionals amb la nota obtinguda en els exàmens dels distints apartats per les persones que s'hagen presentat a les proves, segons els models previstos en el programa informàtic de gestió.  
  
Denou. Qualificacions definitives de la convocatòria i publicació d'aquestes  
Una vegada finalitzat el termini de presentació de la documentació necessària per a justificar les sol·licituds d'exempció, les comissions avaluadores analitzaran i decidiran les qualificacions que corresponguen a les persones sol·licitants d'alguna exempció en els distints apartats.  
La qualificació definitiva de cada apartat per a les persones que hagen sol·licitat algun tipus d'exempció serà la major entre les dos que pogueren correspondre-li, a saber, la nota de l'examen o la nota a què li dóna dret el certificat que presente.  
D'acord amb la disposició addicional primera de l'Ordre 16/2016, de 20 de maig, de la Conselleria d'Educació, Investigació, Cultura i Esport, l'alumnat que haja superat un Programa de Qualificació Professional Inicial Experimental a la Comunitat Valenciana amb una qualificació igual o superior a 5 i complisca els requisits per a realitzar la prova d'accés als cicles formatius de grau mitjà disposarà d'una puntuació de partida que se sumarà a l'obtinguda en la prova; aquesta puntuació s'obtindrà multiplicant la mitjana aritmètica de les qualificacions obtingudes en cada una de les àrees de Formació Bàsica i de Formació i Orientació Laboral i en cada un dels mòduls que componen l'àrea de Formació Professional, sempre que aquestes siguen iguals o superiors a 5, pel coeficient 0,1.  
L'acta d'avaluació es confeccionarà segons els models previstos en el programa informàtic de gestió.  
En l'acta d'avaluació constarà la puntuació numèrica obtinguda en cada una de les parts i apartats de la prova d'accés a cicles formatius de grau mitjà o de grau superior amb la finalitat que la persona interessada obtinga un certificat de superació d'aquestes parts o dels apartats que les componen.  
Quan la qualificació total siga igual o superior a 5, es farà constar en aquesta acta la puntuació numèrica, expressada amb dos xifres decimals.  
Les comissions avaluadores remetran una còpia de les actes d'avaluació a les direccions territorials d'Educació corresponents, en el termini màxim de set dies hàbils des de la publicació de les llistes definitives.  
  
Les llistes amb els resultats provisionals i definitius de les proves es publicaran en el tauler d'anuncis dels centres docents on s'hagen realitzat en les dates que s'indiquen en l'annex I.  
  
Vint. Certificats  
El/la secretari/ària del centre en què es realitzen les proves expedirà, fins al 8 de juliol de 2016, un certificat a les persones que les hagen superades en la seua totalitat, o en alguna de les seues parts i/o apartats segons els models previstos en el programa informàtic de gestió.  
En el certificat que s'estenga a les persones que hagen superat la prova d'accés a cicles formatius de grau mitjà, haurà de constar expressament que els permet cursar qualsevol d'aquests.  
En el certificat que s'estenga a les persones que hagen superat la prova d'accés a cicles formatius de grau superior, haurà de constar el nom de cada una de les famílies professionals/cicles a què dóna accés, segons les opcions regulades per la Resolució de 17 d'agost de 2009, de la Direcció General d'Avaluació, Innovació i Qualitat Educativa i de la Formació Professional, per la qual s'estableixen els cicles a què permet l'accés les opcions de la part específica de la prova d'accés a cicles formatius de grau superior de les distintes famílies professionals de Formació Professional.  
  
Vint-i-u. Reclamació de qualificacions  
Les reclamacions a què puguen donar lloc les qualificacions, es realitzaran conforme al procediment següent:  
1. Es presentaran per escrit en el termini indicat en l'annex I al/a la president/a de la comissió avaluadora del centre en què es van realitzar aquestes.  
2. En el termini dels dos dies hàbils següents, la comissió d'avaluació ratificarà o rectificarà la qualificació objecte de reclamació, que el/la president/a comunicarà per escrit a la persona interessada.  
3. Si després de la decisió persistira la disconformitat, aquesta podrà sol·licitar, en el termini de dos dies hàbils següents a la recepció de la comunicació, que s'eleve la seua reclamació al/a la director/a territorial d'Educació corresponent qui, després de l'informe de la Inspecció Educativa, resoldrà el que procedisca. Aquesta resolució, motivada, posarà fi a la via administrativa.  
4. Les persones interessades tindran dret a l'accés als exercicis escrits realitzats i a conéixer les puntuacions atorgades i els criteris d'avaluació utilitzats.  
  
  
DISPOSICIONS FINALS  
  
Primera  
Aquesta resolució tindrà efectes l'endemà de la publicació en el Diari Oficial de la Comunitat Valenciana.  
  
Segona  
Contra aquesta resolució, que no esgota la via administrativa, es podrà interposar un recurs d'alçada davant de la Secretaria Autonòmica d'Educació i Investigació en el termini d'un mes a comptar de l'endemà de la publicació en el Diari Oficial de la Comunitat Valenciana, de conformitat amb els articles 114 i 115 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
València, 20 de maig de 2016.- La directora general de Formació Professional i Ensenyaments de Règim Especial: Marina Sánchez Costas.